Sports- og salgschef Frederik Åkesson stopper i Aalborg Pirates efter tre år ombord. Han vender tilbage til det almindelige erhvervsliv.

Frederik Åkesson har haft mange funktioner i først AaB ishockey og siden i Aalborg Pirates. Men nu er det slut. Efter tre år som direktør, træner og til sidst salgs- og sportschef stopper han og bliver således ikke en del af det nye Aalborg Pirates. - Det kommende setup i Pirates har næppe i den nærmeste fremtid udsigt til at indeholde en lønudgift til en sportschef. Jeg har derefor efter en årrække i ishockeyens tjeneste i Aalborg fundet tiden moden til at prøve kræfter med noget nyt, siger Frederik Åkesson. Bestyrelsesformand Morten Fals, der i den seneste tid har kæmpet for klubbens overlevelse begræder Åkessons exit, men ser det også nødvendigt at reducere staben. - Vi mister en kompetent og loyal mand, som om nogen har været en del af ishockeyen i Aalborg i en årrække. - Men klubben skal skære til, og vi er derfor nødsaget til at klare os videre uden Åke ombord. Herfra skal der lyde et kæmpe tak til Åke for indsatsen i Aalborg Pirates, og vi ønsker ham alt det bedste, siger Morten Fals. Frederik Åkesson stopper med øjeblikkelig virkning. Om 14 dage holde Aalborg Pirates pressemøde, hvor klubben vil fortælle om planerne for fremtiden.